Audrys Juozas Bačkis

Audrys Juozas Bačkis (født 1. februar 1937 i Kaunas i Litauen) er en tidligere pavelig diplomat, og er kardinal og emeritert erkebiskop av Vilnius, Litauens hovedstad.

Liv og virke

Bakgrunn 
Han ble født i en diplomatfamilie i Litauen. Faren var Stasis Bačkis og moren lærerinnen Ona Galvydaitė-Bačkienė. Familien ble tvunget til å bli i Vesten etter annen verdenskrig på grunn av den sovjetiske okkupasjonen av hjemlandet.

Audrys Juozas Bačkis studerte ved katolske skoler i Frankrike (Institut Saint-Marie-de-Monceau) og fikk sin presteutdannelse ved sulpicianernes seminar i Issy-les-Moulineau ved Paris, og ved det pavelige universitet Gregoriana i Roma.

Prest 
Han ble presteviet i 1961 av Luigi Traglia. En tid drev han pastoralt arbeid for litauere i USA før han trådte inn i det pavelige diplomati og fikk diplomatutdannelse i Roma ved det pavelige diplomatakademi.

Etter utdannelsen ble han postert ved de pavelige nuntiaturer (ambassader) på Filippinene (1964–65), i Costa Rica (1965–67), Tyrkia (1967–70) og Nigeria (1970–73). Fra 1973 arbeidet han ved Statssekretariatet i Vatikanet, hvor han tjenestegjorde i annen seksjon for relasjoner med statene. Han hadde ansvaret for spørsmål som angikk internasjonale organisasjoner, fred og nedrustning. I 1979 ble han visesekretær i Statssekretariatets annen seksjon for relasjoner med statene.

Erkebiskop, apostolisk nuntius til Nederland
Han ble utnevnt til nuntius i Nederland og til titulærerkebiskop av Meta den 5. august 1988. Paven personlig bispeviet ham den 4. oktober 1988; medkonsekrerende var kuriekardinal Achille Silvestrini og titulærbiskop Juozas Preikšas, apostolisk administrator av Kaunas,  Vilkaviškis og av Panevėžys.

Paven sa ved den anledning i sin preken: 

«Du drar til Nederland som representant for paven for å oppfylle hans kjærlighetens 'diakoni', som Kristus betrodde Peter og hans etterfølgere. Det vil derfor være din oppgave å arbeide for å intensivere 'communio' (= fellesskapet), det vil si båndene av enhet, kjærlighet og fred mellom kirkens biskoper i Nederland og biskopen av kirken i Nederland, Roma. (...) Nå sender jeg deg som min representant til Nederland, et land med rike sivile og religiøse tradisjoner. I nyere tid har Kirken opplevd smertefulle spenninger. Jeg vil at du skal formidle mine oppriktige følelser til de troende i denne regionen. Forsikre dem om min tillit til deres evne til å finne nye kilder i troens arv for å bygge fremtiden. Din oppgave vil også være å opprettholde gode relasjoner til sivile myndigheter og å fremme rettferdig og konstruktivt samarbeid til beste for innbyggerne. Så gå, kjære bror, til det nye arbeidsfeltet som er betrodd deg i dag. Du går som biskop, det vil si som en person som Kristus regner med for å fortsette sitt frelsesverk i verden.»

Erkebiskop av Vilnius
Audrys Juozas Bačkis ble erkebiskop av Vilnius 24. desember 1991 (tiltrådte i mars 1992). Han var bemyndiget å fornye de diplomatiske forbindelser med Republikken Litauen. Fra 1993 var han også medlem av Det pavelige råd for offentlig kommunikasjon årene 1993-1999 ledet han Den litauiske bispekonferansen, og i 1999 medlem av kommisjonen for forberedelse av synoden av europeiske biskoper. Årene 1998-2001 var han innen den litauiske bispekonferanse formann i jubileumsårskomiteen for jubelåret 2000. Han undertegnet avtaler mellom Den apostoliske stol og Republikken Litauen om pastoral omsorg for soldater, juridiske anliggender, utdanning og kultur.

Kardinal 
Den 21. februar 2001 ble han kreert til kardinal. Han ble tildelt som tittelkirke Natività di Nostro Signore Gesù Cristo a Via Gallia. Han deltok ved pavevalgene i 2005 og 2013.

Den 5. april 2013 aksepterte pave Frans hans alderbetingede fratreden fra omsorgen for erkebispedømmet  Vilnius.

Pave Frans utnevnte Bačkis som sin spesielle utsending til feiringen av 1025-årsjubileet for dåpen (omvendelsen) av Kyiv-Rus, som ble avholdt i Kyiv i Ukraina, 17. og 18. august 2013.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (16235-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Henry Benedict Mary Clement Stuart of York (1725-1807) *1758
 Pave Leo XII (1760-1829) *1794
 Kardinal Chiarissimo Falconieri Mellini (1794-1859) *1826
 Kardinal Camillo di Pietro (1806-1884) *1839
 Kardinal Mieczyslaw Halka Ledóchowski (1822-1902) *1861
 Kardinal Jan Puzyna z Kosielsko (1842-1911) *1886
 Erkebiskop Józef Bilczewski (1860-1923) *1901
 Erkebiskop Bolesław Twardowski (1864-1944) *1919
 Erkebiskop Eugeniusz Baziak (1890-1962) *1933
 Pave Johannes Paul II (1920-2005) *1958
 Kardinal Audrys Juozas Bačkis (1937- ) *1988

Utmerkelser 
Bačkis ble i 1997 utnevnt til kommandør av Den Kongelige Norske Fortjenstorden.

Referanser

Eksterne lenker 
 
 Fyldige kardinalsbiografier på norsk – katolsk.no
 The Cardinals of the Holy Roman Church

Litauiske kardinaler
Litauiske katolske biskoper
Linjen Rebiba
Pavelige diplomater
Pavelige nuntier
Ambassadører til Nederland
Den Kongelige Norske Fortjenstorden
Personer fra Kaunas